Na temelju članaka 58. i 118. Zakona o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10, 90/11, 5/12, 16/12, 86/12., 94/13., 152/14., 07/17., 68/18., 98/19., 64/20. ) i članka 25. Statuta Prve katoličke osnovne škole u Gradu Zagrebu, Školski odbor u suradnji sa Učiteljskim vijećem, Vijećem učenika i Vijećem roditelja, na sjednici održanoj 05. listopada 2022. donio je

***P R A V I L N I K O KUĆNOM REDU***

**I. OPĆE ODREDBE**

**Članak 1.**

Ovim Pravilnikom uređuje se kućni red u Prvoj katoličkoj osnovnoj školi u Gradu Zagrebu (u daljnjem tekstu: Škola), Zagreb, Ivanićgradska 41a.

**Članak 2.**

Kućnim redom u Školi se utvrđuju:

1. pravila i obveze ponašanja u Školi, unutarnjem i vanjskom prostoru

2. pravila međusobnih odnosa učenika

3. pravila međusobnih odnosa učenika i radnika

4. radno vrijeme

5. pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja

6. načini postupanja prema imovini.

7. druga pitanja važna za unutarnji rad Škole.

**Članak 3**.

Ovaj Pravilnik odnosi se na sve osobe za vrijeme njihova boravka u školskim prostorima te za vrijeme aktivnosti koje organizira Škola.

**Članak 4.**

S odredbama ovoga Pravilnika razrednici su dužni upoznati učenike i njihove roditelje, odnosno skrbnike, na prvom roditeljskom sastanku. Ovaj Pravilnik obvezno se ističe na vidljivom mjestu kraj ulaza u Školu i u hodnicima (na svakom katu) Škole te na mrežnoj stranici Škole.

**II. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU**

**Članak 5.**

Učenici, radnici Škole te druge osobe smiju boraviti u prostoru Škole tijekom radnoga vremena Škole. Izvan radnoga vremena smiju boraviti tijekom organiziranih aktivnosti i susreta.

**Članak 6.**

U prostoru Škole zabranjeno je:

- nošenje oružja

- nošenje predmeta koji mogu izazvati ozljede (npr. noževi, lanci…)

- razbijanje, uništavanje imovine Škole

- pušenje

- pisanje po zidovima i inventaru Škole

- bacanje otpada izvan koševa za otpatke

- unošenje i konzumiranje alkohola i narkotičkih sredstava

- unošenje sredstava, opreme i uređaja koji mogu izazvati požar ili eksploziju

- igranje igara na sreću i sve vrste klađenja

- unošenje tiskovina nepoćudnoga sadržaja

- neprikladno odijevanje

- dovikivanje prolaznicima

- konzumiranje hrane i pića (uz iznimku vode) za vrijeme nastavnih sati ; vodu treba držati u školskoj torbi.

- korištenje mobitela i drugih informatičkih sredstava osim uz dozvolu učitelja.

Učenicima je zabranjeno korištenje dekorativne kozmetike (šminkanje lica, lakiranje noktiju i bojanje kose).

Učenici osnovne škole trebaju izgledati prikladno svojoj dobi.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovođenje životinja u prostorije i okoliš Škole, osim u odgojno-obrazovne svrhe, uz dopuštenje ravnatelja (npr. pas-vodič, razredni ljubimac).

Osim kuharu, prisutnost i zadržavanje u školskoj kuhinji dozvoljeno je: ravnatelju i tajnici škole kada obavljaju kontrolu rada, radnicima Zavoda za javno zdravstvo, sanitarnim inspektorima kada obavljaju kontrolu rad, dostavljačima namirnica. Za boravak neovlaštenih osoba u školskoj kuhinji odgovoran je kuhar škole.

**Članak 7.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**Članak 8.**

Učenici smiju boraviti u Školi u vremenu određenom za nastavu i ostale oblike odgojno-obrazovnoga rada. Učenik može doći u školu najranije u 7.30 sati, a iznimno ranije uz prethodni dogovor s ravnateljem. Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza, ako s roditeljima nije dogovoreno drugačije. Učenici koji ne ostaju u dežurstvu, dužni su roditelje čekati izvan školskog dvorišta. U tom slučaju roditelji su dužni predati pisani zahtjev za učenike da ih čekaju izvan škole.

**Članak 9.**

Učenik je dužan:

- dolaziti u Školu primjereno odjeven: odjeća bez neumjesnih natpisa, odjeća duljine najmanje do koljena i gornje trećine nadlaktice. Učenicama je dopušteno nositi tajice, ako ih prekriva duža tunika ili majica / vesta. Pripijena odjeća nije dopuštena.

- poštivati ovaj Pravilnik i kada se odgojno-obrazovni proces odvija izvan prostorija Škole

- održavati čistima i urednima prostore Škole

- dolaziti uredan u Školu

- u Školi nositi kućne papuče ili obuću namijenjenu samo za nošenje u školi

- nakon dolaska u Školu ili prije odlaska iz Škole odjevne predmete i osobne stvari uredno odložiti na mjesto određeno za tu namjenu - obuću pospremiti u ormariće za cipele u predmetnoj nastavi ili ispod klupa na hodniku u razrednoj nastavi

- mirno ući u učionicu prije početka nastave i pripremiti se za rad

- uljudno se odnositi prema svim djelatnicima Škole i njenim gostima.

Roditelji su dužni opravdati izostanak učenika 5 radnih dana po povratku učenika u školu.

**Članak 10.**

Raspored sjedenja učenika u učionici određuje razrednik ili predmetni nastavnik za svoj predmet, učenici su dužni pridržavati se toga rasporeda. Učenik smije svoje mjesto rada promijeniti samo uz dopuštenje razrednika ili predmetnoga nastavnika za određeni sat.

**Članak 11.**

Učenici koji su zakasnili na nastavu, trebaju pokucati, tiho ući u učionicu i ispričati se učitelju.

**Članak 12.**

Tijekom nastave učenici ne smiju razgovarati, šaptati, dovikivati, prepirati se i šetati se po razredu bez dopuštenja učitelja. Na zvono za početak nastave učenici su obvezni biti na svojim mjestima i pripremiti pribor za rad. Učenik koji želi nešto pitati ili priopćiti, treba svoju namjeru pokazati dizanjem ruke. Prepisivanje domaćih zadaća, ispitne građe te korištenje šalabahtera za posljedicu ima izricanje pedagoške mjere i pripadajuće ocjene. Ako učenik dozvoli prepisivanje svog rada, smanjuje mu se ocjena, a ako učenik prepisuje dobiva negativnu ocjenu. Za vrijeme pisanih provjera znanja učenik smije imati samo pisalo, gumicu i pribor koji mu dopusti učitelj radi rješavanja pisane provjere.

**Članak 13.**

Na nastavi učenik ne smije koristiti prijenosno računalo, mobitel ili druge mobilne i digitalne uređaje koji mogu pohraniti audio ili video zapis, osim u odgojno-obrazovnom procesu uz izričito dopuštenje učitelja.

**Članak 14**.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 10 ili 15 minuta.

Za vrijeme malih odmora, po prosudbi učitelja, učenici smiju boraviti u dvorištu škole, a za vrijeme velikog odmora smiju boraviti u dvorištu Škole i u parku. U oba slučaja dežurni učitelj nadzire učenike.

**Članak 15.**

U razrednom odjelu tjedno se određuju dva redara.

Redari:

- dužni su prije početka svakog sata pobrisati ploču i upozoriti učenike na urednost učionice

- pripremaju učionicu za nastavu i prema potrebi donose nastavna sredstva i pomagala

- izvješćuju stručnu ili administrativnu službu o nenazočnosti predmetnog učitelja na nastavi

- prijavljuju učiteljima početkom svakoga nastavnog sata nenazočne učenike

- izvješćuju učitelja o nađenim predmetima i te predmete (knjige, bilježnice, olovke, odjeću, nakit i sl.) odnose u zbornicu

- kada se objed poslužuje u učionici dužni su pribor za jelo vratiti u kuhinju nakon objeda

- pomažu učiteljima u raspremanju i odnošenju nastavnih sredstava i pomagala.

**Članak 16.**

Svakog učenika koji se ne pridržava kućnog reda, predsjednik razreda dužan je prijaviti dežurnom učitelju.

**Članak 17.**

Redare iz članka 15. ovoga Pravilnika određuje razrednik prema abecednom redu. Ako redovito ne izvršava svoje dužnosti, razrednik mu smije produžiti tjedno dežurstvo na još jedan tjedan.

**Članak 18**.

Prije blagovanja učenik je dužan oprati ruke i papirnati ubrus baciti u za to namijenjen koš.

Prije objeda učenici zajednički izmole molitvu blagoslova hrane, kao i zahvalu nakon objeda.

Za vrijeme objeda u blagovaonici treba biti red i mir.

Nakon završenog objeda učenik je dužan pribor za jelo odložiti na odgovarajuće mjesto i ostaviti uredno mjesto na kojem je bio. Za red u blagovaonici odgovoran je dežurni učitelj.

**III. PRAVILA MEĐUSOBNIH ODNOSA UČENIKA**

**Članak 19.**

U međusobnim odnosima učenici:

- trebaju pružati pomoć drugim učenicima Škole

- trebaju dati primjeren savjet drugim učenicima u skladu s njihovim interesima

- dužni su omogućiti drugim učenicima da iznose svoje mišljenje

- ne smiju ometati druge učenike u učenju i praćenju nastave

- smiju predlagati osnivanje učeničkih udruga

- trebaju poštovati i njegovati spolnu ravnopravnost

- smiju ustrojavati razne oblike kulturno-umjetničkih, športskih i drugih sadržaja

**Članak 20.**

Međusobne sporove učenici ne smiju rješavati svađom i fizičkim obračunom, uvredama, širenjem neistina i sl.

U slučaju međusobnoga spora učenici su dužni zatražiti pomoć razrednika, predmetnog ili dežurnog učitelja ili stručne službe.

**IV. PRAVILA MEĐUSOBNIH ODNOSA UČENIKA I RADNIKA ŠKOLE**

**Članak 21.**

Učenici su dužni uljudno se odnositi prema učiteljima i drugim radnicima Škole, a radnici Škole, svojim vladanjem prema učenicima, pokazati praktičan primjer ljubaznog ponašanja.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu i iz nje izlazi za vrijeme nastavnoga sata.

**Članak 22.**

Kada ulaze u Školu ili izlaze iz nje, učenici trebaju dati prednost starijim osobama.

**Članak 23.**

Učenici smiju ulaziti u službene prostorije djelatnika Škole samo uz dopuštenje.

Kada ulaze u učionicu ili drugi prostor u kojemu se održava nastava, učenik najprije treba pokucati, a zatim tiho ući i priopćiti učitelju razlog dolaska. Zadaću zbog koje je došao smije obaviti uz odobrenje učitelja.

**V. RADNO VRIJEME**

**Članak 24.**

Radno vrijeme Škole je od 07.00 do 17.00 sati.

**Članak 25.**

Radnici su dužni dolaziti na posao i odlaziti s posla prema rasporedu radnoga vremena.

**Članak 26.**

Osim u iznimnim situacijama, roditelji smiju razgovarati s učiteljima Škole u dane primanja roditelja ili u vrijeme koje odredi razrednik, odnosno predmetni učitelj.

**Članak 27.**

Nastavna sredstva i materijali smiju se izvan radnoga vremena iznositi iz Škole samo uz odobrenje ravnatelja.

**VI. PRAVILA SIGURNOSTI I ZAŠTITE OD DRUŠTVENO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

**Članak 28**.

Radnici Škole u suradnji s učenicima dužni su skrbiti se za siguran boravak i rad u Školi.

**Članak 29.**

U Školi tijekom radnoga vremena dežuraju učitelji, a prema potrebi i mogućnostima i domar.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Škole.

Mjesto i trajanje dežurstva određuje ravnatelj.

**Članak 30.**

Dežurni učitelji dužni su doći na dežurstvo u vrijeme koje je odredio ravnatelj.

Dežurni učitelj se tijekom dežurstva pod odmorom nalazi na hodniku, u dvorištu škole, parku ili u blagovaonici, ako je tako zadužen. Dežurni se učitelj ne smije zadržavati u zbornici, kuhinji ili drugim prostorijama odakle ne može nadzirati učenike.

**Članak 31.**

Na mjestu dežurstva na vidljivom mjestu trebaju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 32.**

U Školi je svakome zabranjeno izražavanje diskriminacije na osnovi rasne ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovinskoga stanja, članstva u građanskim udrugama, obrazovanja, društvenoga položaja, bračnog ili obiteljskog statusa, dobi, zdravstvenoga stanja, invaliditeta, genetskoga nasljeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, svoje saznanje treba priopćiti ravnatelju, pedagoškoj službi ili pučkom pravobranitelju.

**Članak 33.**

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnoga činjenja. Ako se osoba ne udalji iz prostora protupravnoga činjenja, svatko se za pomoć treba obratiti roditeljima ili najbližoj policijskoj postaji.

**Članak 34**.

Pri korištenju javnih medija i u javnim nastupima djelatnici i učenici Škole, kao i njihovi roditelji i skrbnici, dužni su čuvati ugled Škole, osobni ugled, ugled djelatnika i učenika Škole te njihovih roditelja.

**VII. POSTUPANJE PREMA IMOVINI**

**Članak 35.**

O imovini Škole dužni su se skrbiti svi radnici Škole.

**Članak 36**.

Radnici i učenici trebaju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar, radnici i učenici obvezni su prijaviti ravnatelju, tajniku ili domaru odnosno stručnjaku zaštite na radu.

**Članak 37.**

Nakon isteka radnoga vremena radnici su obvezni osigurati da se uredno pospreme radni materijali, zatvore prozori, isključe električni aparati i zaključaju radne prostorije.

**Članak 38.**

Učenici su dužni čuvati udžbenike i druga obrazovna i nastavna sredstva i pomagala, a knjige, materijale i uređaje posuđene u knjižnici pravodobno neoštećene vratiti.

**Članak 39.**

Kod napuštanja školskoga prostora radnici i učenici trebaju ponijeti svoje osobne stvari. Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

**Članak 40.**

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

**VIII. PRIJELAZNE I ZAVRŠNE ODREDBE**

**Članak 41**

Stupanjem na snagu ovoga Pravilnika, prestaje važiti Pravilnik o kućnom redu od 09. ožujka 2022. godine. Ovaj Pravilnik stupa na snagu dan nakon dana objave na oglasnoj ploči Škole.

KLASA: 011-02/22-01/02

URBROJ: 251-656-22-1

Zagreb, 05. listopada 2022.

Predsjednik Školskog odbora:

o. Nikola Grizelj

Ovaj Pravilnik objavljen je na oglasnoj ploči Škole dana 06. listopada 2022. godine, a stupio je na snagu 07. listopada 2022. godine.

Ravnatelj: dr. sc. o. Vinko Mamić